上周益公
作者：曹彥約
朝代：宋

paragraphs: 荒村建午月，斯螽動股鳴。
借問暑方熾，何意作秋聲。
自言本寒族，四海無令名。
振羽每自歎，在野神屢驚。
常恐向寒時，風霜莽飄零。
憶昨寒谷中，春風全我生。
贈我百草芳，遄我趯趯征。
是時木未茁，及此堇向榮。
感彼蟋蟀歌，日月遒以傾。
促織未成章，淒切難爲聽。
願言日載陽，有鳴隨倉庚。